MBKET เสือตัวที่ 11
ประเด็นของ MBKET หรือ บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) คงเป็นเกี่ยวกับการโยกย้ายแหล่งทำมาหากินธรรมดาๆ ไม่ได้มีอะไรต้องตื่นเต้นมากไปกว่าที่เป็นอยู่ เพราะการที่ก๊วนดังกล่าวแตกออกจากกันอย่างเป็นทางการ ย่อมส่งผลโดยตรงต่อบริษัทแห่งนี้มีนัยสำคัญ
2 ต.ค. 2559

สภาแมงเม่า : ดร.สมชาย
 
คุณอรพิน จากปิ่นเกล้า กรุงเทพฯ พูดถึงความเปลี่ยนแปลงที่เกิดขึ้นกับ MBKET หรือบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ในช่วง 1 สัปดาห์ที่ผ่านมานั้น ล้วนมีแต่เรื่องที่ชวนให้สังคมหุ้นตื่นตัวอย่างหนัก เพราะมันหมายถึงการเข้ามาของโบรกเกอร์เจ้าใหม่กำลังสั่นสะเทือนวงการ ขณะที่เจ้าเดิมซึ่งเคยผูกขาดเจ้าตลาดมาเป็นเวลาหลายปีก็กำลังจะเสียตำแหน่งจ่าฝูงในไม่ช้าแบบนี้ อาจารย์มีความคิดเห็นต่อเรื่องดังกล่าวที่เกิดขึ้นอย่างไรบ้างครับ
ประเด็นของ MBKET หรือ บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) คงเป็นเกี่ยวกับการโยกย้ายแหล่งทำมาหากินธรรมดาๆ ไม่ได้มีอะไรต้องตื่นเต้นมากไปกว่าที่เป็นอยู่ เพราะการที่ก๊วนดังกล่าวแตกออกจากกันอย่างเป็นทางการ ย่อมส่งผลโดยตรงต่อบริษัทแห่งนี้มีนัยสำคัญ
ด้วยเหตุนี้ถึงทำให้ MBKET กลายเป็นเป็นเพียงเสือตัวที่ 11 ซึ่งว่ากันว่า นี่เป็น “เสือตัวสุดท้าย เขี้ยวเล็บ ยังไม่น่ากลัวเสือน้อย ทั้งใจ ทั้งตัว เป็นเสือ ตัวที่ สิบเอ็ด”
ข้อมูลตรงนี้ยังบ่งบอกให้กลุ่มนักลงทุนได้รู้เพิ่มเติมว่า ยุทธจักรมนุษย์ทองคำในอดีตกับปัจจุบัน ไม่มีอะไรที่แตกต่างกันเลย และทุกครั้งที่เกิดการย้ายสังกัดขึ้นทีไร มักมีเรื่องผลประโยชน์เป็นที่ตั้งลำดับแรกเสมอ ต่อจากนั้นมักเห็นข่าวลือในทางเสียหายตามหลังมาติดๆ
โดยระหว่างนี้จะมีการแก้ไขข้อมูล และให้ข้อมูลเพิ่มเติมออกมาเป็นระยะ ส่งผลให้ข่าวสารที่เกิดขึ้นไม่มีความชัดเจนเท่าที่ควร จึงกลายเป็นประเด็นที่สื่อทุกสำนักออกมาขุดคุ้ยหาความจริงกันยกใหญ่ เพราะอยากรู้ว่า ในแวดวงมนุษย์ทองคำมันน่าสะพรึงกลัวเหมือนกับที่มีการรำลือขนาดไหนนั่นเอง
ฉะนั้นเมื่อเกิดแรงกระเพื่อมของข่าวลือมากขึ้นเท่าไหร่ ภาพในมุมต่างๆ ถึงออกมาค่อนข้างน่ากลัวกว่าที่เป็นอยู่ และหนทางเดียวที่จะสยบข่าวลือลงอย่างราบคาบก็คือ ต้องให้คนที่เกี่ยวข้องมาอธิบายกับสังคมด้วยตนเอง ซึ่งก็เป็นหนทางที่ยากเอามากๆ เพราะข้อมูลบางอย่างไม่สามารถพูดในที่สาธารณะได้ครับ
ตรงนี้ทำให้อาจารย์ต้องกลับมาดูที่ MBKET อีกครั้งหนึ่ง เพราะเป็นจุดต้นเรื่องของเรื่องที่เกิดขึ้น และกำลังได้รับผลกระทบต่างๆ อย่างหนักหน่วง ซึ่งเป็นการพิสูจน์ฝีมือของเหล่าผู้บริหารอีกครั้งหนึ่งว่า สามารถประคองให้บริษัทอยู่ในลำดับต้นๆ ของธุรกิจค้าหลักทรัพย์ได้นานขนาดไหน
 พร้อมกันนี้ยังเป็นการด่วนสรุปที่เร็วเกินไปว่า เสือเหลืองรายนี้จะกลายเป็นเพียงแมงเหมียว ซึ่งไม่ได้มีความน่าเกรงขามอะไรอีกเลย และทางที่ดีควรเฝ้าดูเหตุการณ์นี้ต่อไปเรื่อยๆ เพราะในยุทธจักรค้าหลักทรัพย์มักมีการขบเหลี่ยมปีนเกลียวกันเป็นประจำ และยังมีการแก้เกมกันอย่างยอดเยี่ยมอีกด้วยครับ
 
อาจารย์คิดว่า เฝ้าดูอยู่ห่างๆ แบบห่วงๆ ดีกว่าเข้าไปอินกับเกมดังกล่าว